Јасмина Пантић
МАТЕМАТИКА ЗА ТРЕЋИ РАЗРЕД ОСНОВНЕ ШКОЛЕ

ПРИРУЧНИК ЗА УЧИТЕЉЕ
Математика за трећи разред основне школе

Приручник за учитеље

Аутор: Јасмина Пантић
Рецензент 

Виолета Алфелди, професор разредне наставе ОШ „Владислав Рибникар”, Београд

Лектура и коректура: мр Бранислава Марковић
Издавачка кућа „Фреска” д.о.о. 

Маршала Бирјузова 3–5, 11000 Београд

Тел: 011/4056-164

office@freska.rs, www.freska.rs    

За издавача: Гордана Кнежевић Орлић 

Главни уредник: Aлександар Рајковић 

Руководилац пројекта: Aна Ћешић
САДРЖАЈ
1. О УЏБЕНИЦИМА

1.1. Уџбеник за математику у 3. разреду основне школе ИК „Фреска”
1.2. Дигитални уџбеник
1.2.1. Е-учионица

1.2.2. Упутство за приступ дигиталном уџбенику
1.2.3. Страница дигиталног уџбеника

1.2.4. Иконице дигиталног уџбеника

2. О ПРИРУЧНИКУ
3. ПРОПИСИ О ПРИПРЕМАЊУ И ПЛАНИРАЊУ ОБРАЗОВНО-ВАСПИТНОГ РАДА 

2.1. План и програм наставе и учења предмета Математика за трећи разред основног образовања и васпитања 
4. ПРАВИЛНИК О ОЦЕЊИВАЊУ УЧЕНИКА

4.1. Оцењивање и праћење
5. ПРЕДЛОЗИ НАСТАВНИХ ПЛАНОВА

5.1. Глобални (годишњи) план рада за редовну наставу 

5.2. Глобални (годишњи) план рада за редовну наставу – Војводина 

5.3. Оперативни планови рада за редовну наставу 

5.4. Оперативни планови рада за редовну наставу – Војводина 

6. ПРЕДЛОЗИ ПРИПРЕМА ЗА ЧАСОВЕ
6.1. Прво полугодиште

6.2. Друго полугодиште

1. О УЏБЕНИЦИМА

1.1. Уџбеник за математику у 3. разреду основне школе ИК „Фреска”

Уџбеник Математика за трећи разред основне школе ауторке Светлане Јоксимовић састоји се од четири књиге. Све четири су организоване као радни уџбеници. 

Уџбеник је усклађен са исходима овог предмета, утврђеним Наставним планом и програмом за трећи разред, који је прописало Министарство просвете, науке и технолошког развоја Републике Србије.                                                                                         
Садржај уџбеника усклађен је с типовима часова, њиховим редоследом и оријентационим предлогом броја часова по темама, као и са исходима овог предмета. 

У сваком поглављу посвећена је пажња обнови градива из претходног разреда, што је предуслов за успешно савладавање нових садржаја.  

Градиво је логично структурирано и одмерено према развојним могућностима деце овог узраста. 

Обраду нових садржаја поред текста прате илустрације и графички прикази и тако помажу ученицима да визуелно формирају одговарајуће појмове.

Након сваке обраде постоји довољан број задатака за увежбавање и стицање сигурности у рачунању. Поред текстуалне форме задавања задатака дати су и задаци у којима проблем треба да се уочи анализом ситуације задате сликом, табелом или графиком (стубичастим и сликовним дијаграмом).

Задаци који се нуде ученику су разноврсни, како према типу, тако и према тежини.   Подељени су по нивоима сложености и поређани од лакших ка тежим. Углавном се односе на животне ситуације, тако да развијају функционално мишљење. У оквиру сваке области постоје задаци са звездицом, за напредније ученике. Решења таквих задатака дају се у Приручнику. Има довољан број логичких задатака. Ученици се подстичу да селектују информације битне за решавање проблема и уочавају односе између познатих и непознатих компонената. 
У свим тематским целинама уочава се корелација са осталим предметима у оквиру трећег разреда.
На крају сваке тематске области дато је градиво за систематизацију и проверу усвојености садржаја.
Дефиниције су јасне, разумљиве и уоквирене, а самим тим и лако уочљиве. У великом броју случајева ученицима је остављено да самостално откривају математичке правилности и изводе закључке.
На крају четвртог дела Уџбеника дати су задаци за развој логичког мишљења. 

1.2. Дигитални уџбеник

Уз уџбеник Математика 3, Издавачка кућа „Фреска” обезбедила је дигитални уџбеник. Овај уџбеник је веома подстицајан. Осим што садржи све тематске целине штампаног издања, у њему се налазе и сасвим нови задаци, који припадају дигиталном типу задатака. Свака тематска област ослања се на свакодневицу и обухвата питања која омогућују примену наученог, као и хоризонтално и вертикално повезивање градива. Богатство анимација и илустрација, мноштво ефектних фотографија, симулација, експеримената, едукативних игрица... само је део наставног материјала који ће процес учења учинити занимљивим и ученицима, и учитељима. 

Ученици могу користити дигиталне уџбенике код куће, одговарати на питања, увежбавати градиво и овладавати дигиталним компетенцијама. Платформа за рад осмишљена је тако да омогућује несметан процес учења на даљину, контролу задатака које су ученици урадили и обезбеђује повратну информацију ученицима о томе колико су успешно решили задатке.

У свим предложеним дневним припремама за часове у овом приручнику користили смо и штампане и дигиталне уџбенике Издавачке куће „Фреска”. Употреба оба уџбеника, штампаног и дигиталног, обезбеђује свеобухватну укљученост ученика у систем образовања и васпитања, као и добробит и подршку целовитом развоју ученика. 
1.2.1. Е-учионица

Развој интернета и мултимедијалних технологија снажно је утицао на промене у процесу образовања и васпитања. Традиционални образовни систем налази се пред изазовом увођења електронске наставе, коју одликују персонализованост, интерактивност и аутоматизација. Јединствена образовна платформа e-учионица на функционалан начин обједињује традиционалне и савремене наставне методе, средства и облике рада са ученицима.

1.2.2. Упутство

Дигитални уџбеник пружа учитељу додатни материјал за извођење квалитетног часа на једном месту. Садржаји дигиталног уџбеника у потпуности су прилагођени модерној, динамичној и креативној настави. Атрактивни мултимедијални и интерактивни садржаји усклађени су с Планом наставе и учења и на иновативан начин прате сваку лекцију у дигиталном уџбенику. Кретање кроз дигиталне садржаје прилагођено је узрасту, знању и вештинама ученика, чиме се подстиче њихов активан приступ процесу учења.
УПУТСТВО ЗА ПРИСТУП ДИГИТАЛНОМ УЏБЕНИКУ пронаћи ћете на унутрашњој корици штампаног издања. 

Поступак за активацију је следећи:

1.2.3. Страница дигиталног уџбеника

Кликом на знак питања у горњем десном углу отвара се страница сa упутством за коришћење дигиталног уџбеника:

1.2.4 Изглед иконица дигиталног уџбеника

  Ова иконица отвара задатке.

  Ова иконица отвара едукативне игрице.

  Ова иконица отвара галерије фотографија.

  Ова иконица отвара додатне садржаје: симулације, експерименте и  занимљивости.

 Ова иконица отвара видео и анимације.

 Почни испочетка – поново решавање истог задатка

  Погледај решења.

  Провери одговоре.

  Погледај колико си успешно решио/решила задатке.
2. О ПРИРУЧНИКУ
Уз Уџбеник је дат и Приручник који је намењен вама, учитељима, а који треба да вам буде саветник и подсетник како да креирате постизање исхода наставног програма за предмет Математика за трећи разред.

Својим садржајем Приручник у потпуности прати наставни садржај, онако како је презентован у Уџбенику.
Приручник је конципиран тако да вам омогући сврсисходније планирање реализације предвиђених оперативних циљева за дати предмет.

У Приручнику су дати предлози за читав спектар активности, укључујући игре које ће олакшати и учинити занимљивијом реализацију оперативних циљева. 
Дневне припреме садрже велики број задатака за рад на часу, додатне задатке за ученике који брже заврше и садржаје дигиталног уџбеника.  У оквиру уводног дела осмишљене су едукативне игре, математички диктати и бројне активности које ће мотивисати ученике за тај час.
У Приручнику сам предложила активности за које сматрам да су релевантне и да се њиховом реализацијом могу успешно остварити оперативни циљеви наставног програма. 
Ту ћете наћи припреме за часове које вам могу послужити као предлог, инспирација за сопствене припреме или их можете користити овакве какве су дате, са евентуалним изменама и допунама.

Предлози припрема датих у Приручнику не би смели да буду једини могући облици рада.  Ви ћете, сигурно, самостално прилагођавати активности ученика потребама рада у свом одељењу. Сваки учитељ треба, према сопственом мишљењу, начину подучавања, саставу одељења да креира постизање исхода наставног програма. И у том случају Приручник вам може помоћи да постигнете оптималније резултате у раду са својим ученицима.

Ученици не треба да добију нова математичка знања у готовом облику, већ треба осмислити активности којима ће, уз помоћ и подршку учитеља, доћи до њих. Приликом рада на новом градиву више се користи метода решавања проблема, а мање дедуктивна метода. То значи да ученици у процесу стицања знања полазе од проблема и уз помоћ активности долазе до решења које, уопштавањем, доводи до новог знања. Оваквим начином учења мења се улога учитеља на часу. Учитељ организује и усмерава

истраживачку активност ученика. Ученици се помоћу лакших задатака уводе у дату проблематику, а затим се на одговарајућем нивоу увежбава и проверава знање.

Сваки предложени час обраде заснован је на коришћењу Уџбеника и садржи оперативне задатке и исходе, као и активности којима се стиже до њих. Циљеви који нису наведени, а односе се на све часове су: развијање самосталности у раду, истрајности, логичког мишљења и закључивања, памћења, пажње, тачности, уредности, прецизности, радних навика, неговање љубави према математици...

Уз сваки предлог за припрему наставног часа дата је корелација с другим наставним предметима. Такође, уз сваки предлог припреме за наставу наведени су кључни појмови који се уче или помињу на том часу.
Уз дневне припреме добијате комплет тестова знања који су планирани за крај сваке области, као и њихова решења. Ту спадају и Иницијални и тест за годишњу проверу знања. 
3. ПРОПИСИ О ПРИПРЕМАЊУ И ПЛАНИРАЊУ ОБРАЗОВНО-ВАСПИТНОГ РАДА

План и програм наставе и учења предмета Математика за трећи разред основног образовања и васпитања 
	Назив предмета
	МАТЕМАТИКА

	Циљ
	Циљ учења Математике је да ученик, овладавајући математичким концептима, знањима и вештинама, развије основе апстрактног и критичког мишљења, позитивне ставове према математици, способност комуникације математичким језиком и писмом и примени стечена знања и вештине у даљем школовању и решавању проблема из свакодневног живота, као и да формира основ за даљи развој математичких појмова.

	Разред
	Трећи

	Годишњи фонд часова
	180


	ИСХОДИ
По завршетку разреда ученик ће бити у стању да:
	ОБЛАСТ/ ТЕМА
	САДРЖАЈИ 

	· прочита, запише и упореди бројеве прве хиљаде и прикаже их на бројевној правој;

· прочита број записан римским цифрама и напише дати број римским цифрама (до 1000);

· обави четири основне рачунске операције, писмено и усмено (до 1000);

· подели број бројем прве десетице, са остатком и без остатка, и провери резултат;

· процени вредност израза с једном рачунском операцијом;

· израчуна вредност бројевног израза с највише три рачунске операције;

· одреди десетице и стотине најближе датом броју;

· реши једначину с једном рачунском операцијом;

· одреди и запише скуп решења неједначине са сабирањем и одузимањем;

· реши проблемски задатак користећи бројевни израз или једначину;

· уочи делове целине и запише разломке облика 

;
· упореди разломке облика 

 са једнаким имениоцима;

· запише резултат мерења дужине децималним бројем с једном децималом;

· уочи и речима опише правило за настајање бројевног низа;

· чита и користи податке представљене табеларно или графички (стубичасти и сликовни дијаграм); 
· црта паралелне и нормалне праве, правоугаоник и квадрат;
· конструише троугао и круг;

· именује елементе угла, правоугаоника, квадрата, троугла и круга;

· разликује врсте углова и троуглова;

· одреди обим правоугаоника, квадрата и троугла применом обрасца;

· опише особине правоугаоника и квадрата;

· преслика геометријску фигуру у квадратној или тачкастој мрежи на основу задатог упутства;

· користи геометријски прибор и софтверски алат за цртање; 

· чита, упореди и претвара јединице за мерење дужине, масе, запремине течности и времена;
· упореди величине (дужина, маса, запремина течности и време);

· измери површину геометријске фигуре задатом мером (правоугаоником, квадратом и троуглом);

· примењује концепт мерења у једноставним реалним ситуацијама.
	БРОЈЕВИ
	Бројеви прве хиљаде.

Сабирање и одузимање (усмени и писмени поступак).

Множење једноцифреним бројевима и бројем 10 и дељење бројевима прве десетице са остатком и без остатка (усмени и писмени поступак).

Зависност резултата од промене компонената.

Једначине облика: a + x = b, 

a – x = b, x – a = b, a ( x = b.

Неједначине облика: a ± x < b, 

a ± x > b, x – a < b, x – a > b. 

Римске цифре D, М.
Разломци облика 

.
Упоређивање разломака с једнаким имениоцима.

Децимални запис броја с једном децималом.

	· 
	ГЕОМЕТРИЈА
	Узајамни положаји правих (паралелне праве и праве које се секу).

Угао, врсте углова. 

Троугао, врсте троуглова.

Кружница и круг.

Правоугаоник и квадрат.

Обим троугла, квадрата и правоугаоника.

Цртање паралелних и нормалних правих помоћу лењира.

Конструкције троугла и кружнице.

Пресликавање геометријских фигура на квадратној мрежи.

	· 
	МЕРЕЊЕ И МЕРЕ
	Мерење масе (kg, g, t).

Мерење времена (деценија, век, секунда).

Мерење дужине (mm, km).

Мерење запремине течности (l, dl, cl, ml, hl).

Мерење површине геометријских фигура задатом мером.




Кључни појмови садржаја: бројеви прве хиљаде, разломак, децимални запис броја, круг, троугао, правоугаоник, квадрат, угао, паралелне праве, нормалне праве, појам површина, једначине и неједначине, мерење дужине, масе, времена и запремине течности

УПУТСТВО ЗА ДИДАКТИЧКО-МЕТОДИЧКО ОСТВАРИВАЊЕ ПРОГРАМА
Ради лакшег планирања наставе даје се оријентациони предлог броја часова по темама (укупан број часова за тему, број часова за обраду новог градива + број часова за утврђивање, увежбавање и систематизацију градива). Приликом израде оперативних планова учитељ распоређује укупан број часова предвиђен за поједине теме по типовима часова (обрада новог градива, утврђивање и увежбавање, понављање, проверавање и систематизација градива), водећи рачуна о циљу предмета и исходима.
Бројеви (136; 53 + 83)

Геометрија (32; 12 + 20)

Mерење и мере (12; 5 + 7)
Предложени редослед реализације тема

1. Бројеви – први део (бројеви до 1000, усмени поступци рачунања и римске цифре)
2. Геометрија – први део (праве и углови)
3. Бројеви – други део (писмени поступци рачунања, једначине и неједначине)
4. Геометрија – други део (геометријске фигуре)
5. Мерење и мере
6. Бројеви – трећи део (разломци)
Предложена подела тема и редослед реализације нису обавезни за учитеља, већ су само један од могућих модела. Овакав предлог је дат пошто је пожељно комбиновати алгебарске и геометријске садржаје.

Основа за писање исхода и избор садржаја је чињеница да се учењем математике ученици оспособљавају за: решавање разноврсних практичних и теоријских проблема, комуникацију математичким језиком, математичко резоновање и доношење закључака и одлука. 
Исходи су основ за избор наставних садржаја, доприносе и лакшем избору наставих стратегија, метода и поступака, чиме се олакшава дидактичко-методичко креирање процеса поучавања и учења. Достизањем исхода, ученици усвајају основне математичке концепте, овладавају основним математичким процесима и вештинама, оспособљавају се за примену математичких знања и вештина и комуникацију математичким језиком. Кроз исходе се омогућава остваривање образовних стандарда и међупредметних компетенција као што су комуникација, дигитална компетенција, рад с подацима и информацијама, решавање проблема, сарадња и компетенција за целоживотно учење.
I. ПЛАНИРАЊЕ НАСТАВЕ И УЧЕЊА
Програм усмерава учитеља да наставни процес конципира у складу с дефинисаним исходима, односно да планира како да ученици достигну исходе и изабере одговарајуће методе, активности и технике за рад са ученицима. Дефинисани исходи показују наставнику и која су то специфична знања и вештине која су ученику потребна за даље учење и свакодневни живот. Приликом планирања часа дате исходе треба разложити на мање и на основу њих планирати активности за конкретан час. Треба имати у виду да се исходи у програму разликују, да се неки могу лакше и брже достићи, док је за одређене потребно више времена и активности, као и рада на различитим садржајима. Исходе треба посматрати као циљеве којима се тежи током једне школске године. Наставу у том смислу треба усмерити на развијање компетенција и не треба је усмерити само на достизање појединачних исхода. 
При обради нових садржаја треба се ослањати на постојеће искуство и знање ученика и настојати да ученици самостално откривају математичке правилности и изводе закључке. Основна улога наставника је да буде организатор наставног процеса, да подстиче и усмерава активност ученика. Ученике треба упућивати да користе уџбеник и друге изворе знања како би усвојена знања била трајнија и шира, а ученици оспособљени за њихову примену у решавању разноврсних задатака. 

Приликом планирања наставе треба имати у виду да, у овом узрасту, различите игролике активности, као и употреба едукативног софтверског алата, у функцији сазнавања и учења могу бити додатна мотивација за усвајање математичких садржаја. Због тога је важно да се ученицима првог циклуса омогући да развијају математичко мишљење у контексту игроликих активности и употребе едукативних апликација на интернету и других електронских материјала. Поред тога, игролике активности и употреба едукативних апликација и електронских материјала значајно доприносе развијању интересовања за математику и позитивног става према њој.

На часовима треба комбиновати различите методе и облике рада, што доприноси већој рационализацији наставног процеса, подстиче интелектуалну активност ученика и наставу чини интересантнијом и ефикаснијом. Избор метода и облика рада зависи од наставних садржаја које треба реализовати на часу и предвиђених исхода, али и од специфичности одређеног одељења и индивидуалних карактеристика ученика. 

II. ОСТВАРИВАЊЕ НАСТАВЕ И УЧЕЊА
Бројеви

У трећем разреду наставља се развој појмова број, бројевни низ и поступака рачунања у оквиру блока бројева до 1000. Исходи ове теме углавном се остварују спирално, тако да се исходи остварени у оквиру блока бројева до 100 проширују на блок бројева до 1000. Бројеви се представљају визуелно и разложени на стотине, десетице и јединице. Касније се бројеви представљају као збирови вишеструких декадних јединица (234 = 200 + 30 + 4). Визуелизација бројева и места броја у бројевном низу помаже разумевању декадног бројевног система. Посебно, проблеми уочавања и описивање речима правила за настајање бројевног низа подстичу развијање математичкологичког мишљења.

Упознају се усмени и писмени поступци сабирања и одузимања у блоку бројева до 1000, као и множења једноцифреним бројевима и бројем 10 и дељења бројевима прве десетице. Појам дељивост сада се проширује и уводи се појам остатак при дељењу. Ученици се подстичу да закључе који су бројеви дељиви са 2, 5 и 10. 
Усмене поступке рачунања ученици су упознали у претходним разредима, те је потребно ове поступке обновити у оквиру блока бројева до 100 пре проширене примене у оквиру блока бројева до 1000. Усмени поступци рачунања осим у писаној форми увежбавају се и усменим рачунањем (без записивања) у циљу практичне примене у реалним ситуацијама везаним за рачунање с новцем и др. Након усвајања усменог поступка рачунања уводе се писмени поступци рачунања, који се изводе: записивањем бројева у форми збира вишеструких декадних јединица, коришћењем таблица месних вредности и скраћено, с потписивањем. Облици писменог рачунања упознају се наведеним редоследом у циљу разумевања поступка писменог рачунања. Потребно је одвојити довољно времена за увежбавање технике рачунања како би ученици стекли сигурност и спретност у усменом и писменом рачунању. Ученике треба упућивати на коришћење едукативних софтвера и апликација за увежбавање основних рачунских операција.
Решавање задатака у реалистичним и проблемским ситуацијама је контекст за утврђивање и проширивање знања о својствима рачунских операција и примени аритметичких правила као олакшици у рачунању. Зависност резултата од промене компонената операција, као важна особина, обрађује се на примерима, а ради стицања функционалних знања. Симболички запис аритметичких правила не ради се у трећем разреду. 

Ученике треба навикавати да пре израчунавања процењују вредности бројевних израза. То је вештина која им помаже да уоче своју грешку приликом рачунања и има примену у свакодневном животу (нпр. процена рачуна у продавници, процена потребне количине материјала и слично). Процењивање вредности израза заснива се на познавању својстава аритметичких операција и зависности резултата од промена компонената операција.

Посебна пажња се поклања вези операција и зависности резултата од промена компонената као основе за решавање једначина и неједначина. Решавају се једначине облика a + x = b, a – x = b, x – a = b, a ( x = b на основу веза операција сабирања и одузимања и множења и дељења. Подстичу се навика провере решења и анализа „логичности“ решења с обзиром на контекст проблема. Решавају се неједначине облика: a ± x < b, a ± x > b, x – a < b, x – a > b. Бирати примере неједначина код којих је лако сагледати скуп решења (погађањем или коришћењем табела). Увести начин записивања решења уз коришћење симбола (, { и }.
Визуелизација бројева и својстава аритметичких операција на бројевној правој или као површи одговарајућих димензија припрема је за геометријско решавање аритметичких проблема. Овакве активности доприносе развоју способности математичког моделовања, примене математике у решавању проблема из реалних животних ситуација или других предметних области. У том смислу, решавање текстуалних задатака није значајно само као контекст за увежбавање техника рачунања већ и за уважавање значаја математичких знања у свакодневним животним ситуацијама. Поред текстуалне форме задавања задатака, потребно је код ученика развијати способност уочавања проблема анализом ситуације задате сликом, табелом или графиком (стубичастим и сликовним дијаграмом у коме један симбол може представљати више од једног објекта). У овим примерима од посебног значаја је селекција информација важних за решавање проблема и уочавање односа између познатих и непознатих компонената. Бирање задатака у складу с принципом поступности оснажиће ученике у решавању проблема у којима је критичан корак формирање математичког записа (израза или једначине) на основу проблемске ситуације. Усмено и писмено образлагање поступка решавања задатка помаже ученицима у развијању способности математичкологичког резоновања и математичке комуникације. 
Даље се развија појам разломак, и то увођењем разломака облика 

. У оквиру бављења разломцима ученици анализирају и креирају визуелне представе разломака и упоређују разломке са истим имениоцем. Бољем разумевању појма разломак доприносе практичне активности деобе и спајања, лепљења и сечења погодног дидактичког материјала. 

Уводи се децимални запис броја у контексту мерења дужине, при чему се бирају искључиво случајеви где је резултат децимални број са једном децималом. 
Скуп римских цифара проширује се цифрама D и M, чиме се омогућава записивање бројева до 1000 римским цифрама. Пре увођења нових цифара потребно је обновити римске цифре из претходног разреда и концепт записивања и читања бројева записаних римским цифрама. Увођењем ове две цифре заокружује се целина и ученици ће, када упознају бројеве веће од 1000, бити у стању да користе римске цифре и за записивање година.

Геометрија

У трећем разреду се наставља упознавање геометријских фигура у равни и њихових својстава, развој перцепције простора и просторног резоновања. Бављење геометријским садржајима у трећем разреду ослања се на уведене појмове.
Анализирају се и цртежом представљају узајамни положаји правих: паралелне праве и праве које се секу. Паралелне праве ученици цртају помоћу лењира и троугаоника или два троугаоника.
Посматрањем модела углова уочава се да угао образују две полуправе са заједничком почетном тачком. Анализирањем познатих геометријских фигура ученици уочавају различите углове. Уводе се термини теме и крак, као и одговарајуће ознаке везане за угао (А, Аа, ∢аАb, ∢BАC). Увођење појма прав угао почиње анализирањем односа између хоризонталних и вертикалних положаја објеката у окружењу, посматрањем правоугаоника и квадратне мреже. Нормалан положај правих уводи се преко појма прав угао. Прав угао, односно нормалне праве ученици цртају помоћу лењира и троугаоника или два троугаоника.
Кружница се уводи као затворена крива линија чије су све тачке једнако удаљене од једне тачке – центра кружнице. Круг се описује као равна фигура ограничена кружницом. Уводе се термини центар, полупречник и пречник, као и одговарајуће ознаке за центар и полупречник. Ученици кружницу/круг конструишу шестаром и увиђају да су круг и кружница одређени центром и полупречником. 
Ученици су у претходним разредима класификовали и цртали геометријске фигуре (троугао, квадрат, правоугаоник). У трећем разреду анализирају се основна својства упознатих геометријских фигура (број страница, дужина страница, подударност и паралелност страница, врсте углова) и групишу у односу на уочена својства. Упознаје се класификација врста троуглова према дужинама страница. Цртају се квадрат и правоугаоник и конструише троугао када су познате дужине свих страница. Ученици се подстичу да откривају формуле. Обим геометријских фигура (троугла, квадрата, правоугаоника) одређује се са формулом и без формула. Пресликавају се једноставне геометријске фигуре на квадратној мрежи или тачкастој мрежи симетрично у односу на дату праву, померањем у одређеном смеру за дату дужину или на основу задатог визуелног упутства.
Активности које подстичу развој геометријског мишљења су: посматрање, прављење модела, цртање, склапање и растављање делова фигуре. Ове активности помажу ученицима да уоче својства фигура и просторне односе. Код конструкција и цртања важно је подстицати прецизност. 
Мерење и мере 

У оквиру ове теме упознају се стандардне мерне јединице за мерење масе (kg, g, t), времена (деценија, век, секунда), дужине (mm, km) и запремине течности (l, dl, cl, ml, hl). За усвајање основних знања о мерама и јединицама мере потребно је користити очигледна средства и давати ученицима да процењују и мере различите предмете из окружења. Важно је да ученици овладају претварањем мерних јединица из већих у мање и обрнуто, као и претварањем вишеименованих у једноименоване и обрнуто. Ученици се упознају с концептом мерења површине геометријских фигура без увођења стандардних једница за мерење површине. Са ученицима се решавају једноставнији проблеми у којима је потребно поплочати одређену површину различитим задатим геометријским фигурама (правоугаоник, квадрат и троугао). Задаци у реалном контексту основа су за бављење овим садржајима.
Вишеименовани бројеви као резултат мерења дужине пружају контекст за увођење децималног записа броја, при чему се раде само случајеви записа с једним децималним местом. Полази се од сазнања да је дециметар десети део метра и да се зато може записати да је 1 dm = 0,1 m. 

Опште напомене

Приликом увођења нових појмова важан је избор модела. За увођење појма хиљада пожељно је користити модел коцке димензије 10 х 10 х 10. За анализирање својстава геометријских фигура важан је избор погодних модела на којима је лакше уочити својства. На пример, жичани модели геометријских фигура погодни су за обраду појма обим фигуре, док су за уводна разматрања појма површина прикладнији модели фигура од картона. 

Промене у свим сферама живота увелико су условљене употребом информационих технологија. Савремене наставне методе укључују и употребу различитих софтверских апликација. Ученике треба упознати са употребом калкулатора ради провере тачности рачуна. Наставник може упућивати ученике на различите апликативне софтвере и бесплатне едукативне игре на мобилним телефонима, таблетима и рачунарима. Употреба ИКТ-а доприноси развијању општих међупредметних компетенција као што су рад с подацима, дигитална компетенција, решавање проблема и др. На пример, у областима Геомерија и Мерење и мере за развијање основних геометријских концепата и њихову употребу у реалном контексту ученици могу користити Геогебру (цртање троугла, праве кроз две тачке, кружнице), Гугл Мапе (улице које се секу или су паралелне, растојања између објеката, полупречник и пречник кружног тока) и сл. Ученике треба упућивати на апликације које развијају логичко-комбинаторно размишљање. 
III. ПРАЋЕЊЕ И ВРЕДНОВАЊЕ НАСТАВЕ И УЧЕЊА

Саставни део процеса развоја математичких знања у свим фазама наставе су и праћење и процењивање степена остварености исхода, које треба да обезбеди што поузданије сагледавање развоја и напредовања ученика. Тај процес започети иницијалном проценом нивоа на коме се ученик налази. Прикупљање информација из различитих извора (свакодневна посматрања, активност на часу, учествовање у разговору и дискусији, самосталан рад, рад у групи, тестови) помаже наставнику да сагледа постигнућа (развој и напредовање) ученика и степен остварености исхода. Свака активност је добра прилика за процену напредовања и давање повратне информације, а важно је ученике оспособљавати и охрабривати да процењују сопствени напредак у учењу.

4. Правилник о оцењивању ученика
На основу члана 75, став 5 Закона о основама система образовања и васпитања

(„Службени гласник РС”, бр. 88/17, 27/18 – др. закон и 10/19), Министар просвете, науке и технолошког развоја доноси

ПРАВИЛНИК

о оцењивању ученика у основном образовању и васпитању

„Службени гласник РС“, број 34 од 17. маја 2019.

Предмет Правилника

Члан 1.

Овим правилником утврђују се начин, поступак и критеријуми оцењивања успеха из

обавезних предмета, изборних програма, активности и владања и друга питања од значаја

за оцењивање ученика и одраслих у основном образовању и васпитању (у даљем тексту:

ученик).

Сврха и принципи оцењивања ученика

Члан 2.

Оцењивање је саставни део процеса наставе и учења којим се обезбеђује стално

праћење остваривања прописаних исхода и стандарда постигнућа ученика, а за ученике

са сметњама у развоју и инвалидитетом прилагођених циљева, садржаја и исхода у

савладавању индивидуалног образовног плана.

Оцењивање је континуирана педагошка активност која позитивно утврђује однос према

учењу и знању и подстиче мотивацију за учење.

Оцењивањем се ученик оспособљава за објективну процену сопствених постигнућа и

постигнућа других ученика, за постављање личних циљева током процеса учења, развија

се систем вредности и обезбеђује се поштовање општих принципа система образовања и

васпитања утврђених законом којим се уређују основе система образовања и васпитања (у

даљем тексту: Закон).

Принципи оцењивања, у смислу овог правилника, јесу:

1) објективност у оцењивању према утврђеним критеријумима;

2) релевантност оцењивања;

3) коришћење разноврсних техника и метода оцењивања;

4) правичност у оцењивању;

5) редовност и благовременост у оцењивању;

6) оцењивање без дискриминације и издвајања по било ком основу;

7) уважавање индивидуалних разлика, потреба, узраста, претходних постигнућа

ученика и тренутних услова у којима се оцењивање одвија.

Формативно и сумативно оцењивање

Члан 3.

Ученик се оцењује из обавезних предмета, изборних програма, активности (пројектне

наставе и слободних наставних активности) са модулом и без модула и владања, у складу са Законом, посебним законом и овим правилником.

Праћење развоја, напредовања и остварености постигнућа ученика у току школске године

обавља се формативним и сумативним оцењивањем.

Формативно оцењивање, у смислу овог правилника, јесте редовно праћење и процена

напредовања у остваривању прописаних исхода, стандарда постигнућа и ангажовања

у оквиру обавезног предмета, изборних програма, активности (пројектне наставе и

слободних наставних активности) са модулом и без модула, као и праћење владања ученика.

Формативно оцењивање садржи повратну информацију о остварености прописаних

исхода и стандарда постигнућа и ангажовања у оквиру предмета, изборних програма,

активности са  модулом и без модула, предузете активности од стране наставника за унапређивање постигнућа ученика, процену њихове делотворности и јасне и конкретне препоруке за даље напредовање.

Формативне оцене се по правилу евидентирају у педагошкој документацији наставника,

у складу са овим правилником и најчешће се односе на редовно праћење напретка

постигнућа ученика, начин како учи, степен самосталности у раду, начин остваривања

сарадње у процесу учења са другим ученицима и друге податке о ученику битне за

праћење.

Сумативно оцењивање, у смислу овог правилника, јесте вредновање постигнућа ученика

на крају програмске целине или на крају полугодишта из обавезног предмета, изборних

програма, активности и владања.

Оцене добијене сумативним оцењивањем у првом разреду су описне и на крају

полугодишта, односно школске године исказују се као напредовање ученика у остваривању исхода, ангажовање и препорука. Оцене добијене сумативним оцењивањем у осталим разредима су по правилу бројчане.

Сумативне оцене се евидентирају у прописаној евиденцији о образовно-васпитном раду (у

даљем тексту: дневник), а могу бити унете и у педагошку документацију, у складу са овим

правилником.

Оцена ученика

Члан 4.

Оцена представља објективну и поуздану меру напредовања и развоја ученика, као и

ангажовања ученика и његове самосталности у раду.

Оцена је описна и бројчана.

Оцена је и показатељ квалитета и ефикасности рада наставника и школе у остваривању

прописаних исхода и стандарда постигнућа.

Оцена је јавна и саопштава се ученику одмах по добијању, са образложењем. Образложење оцене садржи препоруку које активности ученик треба да предузме у даљем раду.

У првом разреду основног образовања и васпитања, у току школске године, ученик

се оцењује описном оценом из обавезног предмета, изборних програма и активности

(пројектне наставе).

У оквиру предмета, у првом разреду, у току школске године, описном оценом изражава се

напредовање у остваривању прописаних исхода.

Од другог до осмог разреда, у току школске године, ученик се оцењује описно и бројчано

из обавезног предмета, изборних програма и активности (пројектне наставе и слободних

наставних активности) и владања.

Бројчана оцена из обавезног предмета и изборног програма други страни језик је: одличан

(5), врло добар (4), добар (3), довољан (2) и недовољан (1). Оцена недовољан (1) није

прелазна.

Успех ученика из изборних програма, и то: верска настава и грађанско васпитање, матерњи језик/говор са елементима националне културе и активности (пројектне наставе и

слободних наставних активности) оцењује се описно, и то: истиче се, добар, задовољава.

Члан 5.

Ученик се оцењује најмање четири пута у полугодишту, а ако је недељни фонд часова

обавезног предмета, изборног програма и активности један час, најмање два пута у

полугодишту.

Ученику који није оцењен најмање четири пута из обавезног предмета и изборног

програма други страни језик у току полугодишта, односно најмање два пута у току

полугодишта уколико је недељни фонд обавезног предмета, изборног програма и

активности један час, не може да се утврди закључна оцена.

Ученикa који редовно похађа наставу и извршава школске обавезе, а нема прописани број

оцена у полугодишту, наставник је дужан да оцени на посебно организованом часу у току

трајања полугодишта уз присуство одељењског старешине, педагога или психолога.

Одељењски старешина је у обавези да редовно прати оцењивање ученика и указује

предметним наставницима на број прописаних оцена које ученик треба да има у

полугодишту ради утврђивања закључне оцене.

Ученику се не може умањити оцена из обавезног предмета, изборних програма и

активности (пројектне наставе и слободних наставних активности) због односа ученика

према ваннаставним активностима или непримереног понашања у школи.

Оцењивање из обавезног предмета: музичка култура, ликовна култура, физичко и

здравствено васпитање, обавља се полазећи од ученикових способности, степена

спретности и умешности. Уколико ученик нема развијене посебне способности, приликом

оцењивања узима се у обзир индивидуално напредовање у односу на сопствена претходна

постигнућа и могућности, а нарочито се узима у обзир ангажовање ученика у наставном

процесу.

Ученик, његов родитељ, други законски заступник има право да поднесе приговор у складу са Законом.

Бројчана оцена ученика обавезног предмета и изборног програма други

страни језик

Члан 6.

Ученик се оцењује бројчано из обавезних предмета и изборног програма други страни

језик, у складу са законом и овим правилником.

Бројчана оцена из обавезних предмета и изборног програма други страни језик, у току

школске године, утврђује се на основу следећих критеријума: оствареност исхода,

самосталност и ангажовање ученика.

Оцену одличан (5) добија ученик који:

− у потпуности показује способност трансформације знања и примене у новим

ситуацијама;

− лако лoгички пoвeзуje чињeницe и пojмoвe;

− самостално изводи закључке који се заснивају на подацима;

− решава проблеме на нивоу стваралачког мишљења и у потпуности критички

рaсуђуje;

− показује изузетну самосталност уз изузетно висок степен активности и ангажовања.

Оцену врло добар (4) добија ученик који:

− у великој мери показује способност примене знања и лoгички пoвeзуje чињeницe и

пojмoвe;

− самостално изводи закључке који се заснивају на подацима;

− решава поједине проблеме на нивоу стваралачког мишљења и у знатној мери

критички рaсуђуje;

− показује велику самосталност и висок степен активности и ангажовања.

Оцену добар (3) добија ученик који:

− у довољној мери показује способност употребе информација у новим ситуацијама;

− у знатној мери лoгички пoвeзуje чињeницe и пojмoвe;

− већим делом самостално изводи закључке који се заснивају на подацима и

делимично самостално решава поједине проблеме;

− у довољној мери критички рaсуђуje;

− показује делимичан степен активности и ангажовања.

Оцену довољан (2) добија ученик који:

− знања која је остварио су на нивоу репродукције, уз минималну примену;

− у мањој мери лoгички пoвeзуje чињeницe и пojмoвe и искључиво уз подршку

наставника изводи закључке који се заснивају на подацима;

− понекад је самосталан у решавању проблема и у недовољној мери критички

рaсуђуje;

− показује мањи степен активности и ангажовања.

Недовољан (1) добија ученик који:

− знања која је остварио нису ни на нивоу препознавања и не показује способност

репродукције и примене;

− не изводи закључке који се заснивају на подацима;

− критички не рaсуђуje;

− не показује интересовање за учешће у активностима нити ангажовање.

Закључна оцена обавезног предмета, изборног програма и активности

Члан 7.

Закључна оцена из обавезног предмета, изборног програма и активности (пројектне

наставе и слободних наставних активности) утврђује се на крају првог и другог

полугодишта, на основу свих појединачних оцена које су унете у дневник од почетка

школске године, а у складу са законом.

Закључна оцена из обавезног предмета за ученика првог разреда је описна и исказује се као напредовање ученика у остваривању исхода, ангажовање и препорука.

У првом разреду закључне оцене из обавезних предмета и из изборних програма и

активности (пројектна настава) уносе се у ђачку књижицу и ученик прелази у наредни разред.

Закључна оцена из обавезног предмета за ученика од другог до осмог разреда је бројчана.

Закључна оцена из изборних програма и активности (слободне наставне активности и

пројектна настава) описна је, и то: истиче се, добар и задовољава и не утиче на општи успех ученика, осим из изборног програма други страни језик који се оцењује бројчано и закључна оцена утиче на општи успех ученика.

Ученика од првог до четвртог разреда у току образовно-васпитног рада оцењује наставник који изводи наставу, а оцену на крају полугодишта утврђује одељењско веће на предлог наставника.

Ученика од петог до осмог разреда оцењује предметни наставник у току образовно-васпитног рада, а оцену на крају полугодишта утврђује одељењско веће на предлог предметног наставника.

Када предмет садржи модуле, закључна оцена се изводи на основу позитивних оцена свих

модула у оквиру предмета.

Закључна оцена за успех из обавезног предмета и изборног програма други страни језик не може да буде већа од највеће појединачне оцене уписане у дневник, добијене било којом техником провере знања.

Закључна оцена за успех из обавезног предмета и изборног програма други страни језик не може да буде мања од:

1) одличан (5) ако је аритметичка средина свих појединачних оцена најмање 4,50;

2) врло добар (4) ако је аритметичка средина свих појединачних оцена од 3,50 до 4,49;

3) добар (3) ако је аритметичка средина свих појединачних оцена од 2,50 до 3,49;

4) довољан (2) ако је аритметичка средина свих појединачних оцена од 1,50 до 2,49.

Закључна оцена на полугодишту не узима се у обзир приликом утврђивања аритметичке

средине из става 10 овог члана, на крају другог полугодишта.

Ако одељењско веће не прихвати образложени предлог закључне оцене предметног

наставника, нову оцену утврђује одељењско веће гласањем.

Утврђена оцена из става 12 овог члана евидентира се у напомени, а у записнику одељењског већа шире се образлаже.

Закључна оцена утврђена на одељењском већу уписује се у дневник у предвиђену рубрику. Ученик, његов родитељ, други законски заступник има право да поднесе приговор у складу са Законом.

Оцењивање ученика који остварују додатну подршку у образовању

Члан 8.

Ученик коме је услед социјалне ускраћености, сметњи у развоју, инвалидитета, тешкоћа

у учењу, ризика од раног напуштања школовања и других разлога потребна додатна

подршка у образовању и васпитању оцењује се на основу ангажовања и степена

остварености циљева и исхода дефинисаних планом индивидуализације и ИОП-ом.

Уколико ученик стиче образовање и васпитање по ИОП-у 1, оцењује се на основу

ангажовања и степена остварености исхода, уз прилагођавање начина и поступка

оцењивања.

Уколико ученик стиче образовање и васпитање по ИОП-у 2, оцењује се на основу

ангажовања и степена остварености прилагођених циљева и исхода, који су дефинисани

у персонализованом плану наставе и учења, уз прилагођавање начина и поступка

оцењивања.

Ученику који стиче образовање и васпитање по индивидуалном образовном плану, а не

остварује планиране циљеве и исходе, ревидира се индивидуални образовни план.

Ученик са изузетним способностима који стиче образовање и васпитање на прилагођен

и обогаћен начин, применом индивидуалног образовног плана, оцењује се на основу

праћења остваривања прописаних исхода и стандарда постигнућа и ангажовања.

Иницијално процењивање

Члан 9.

На почетку школске године наставник процењује претходна постигнућа ученика у оквиру

одређене области, модула или теме, која су од значаја за обавезни предмет, изборни

програм и активност (у даљем тексту: иницијално процењивање) у тој школској години.

Резултат иницијалног процењивања не оцењује се и служи за планирање рада наставника

и даље праћење напредовања ученика.

Начин и поступак оцењивања

Члан 10.

Ученик се оцењује на основу усмене провере постигнућа, писмене провере постигнућа

и практичног рада, а у складу са програмом обавезног предмета, изборног програма

и активности. У току полугодишта најмање једна оцена треба да буде на основу усмене

провере постигнућа ученика.

Ученик се оцењује и на основу активности и његових резултата рада, а нарочито: излагања

и представљања (изложба радова, резултати истраживања, модели, цртежи, постери,

дизајнерска решења и др.), учешћа у дебати и дискусији, писања есеја, домаћих задатака,

учешћа у различитим облицима групног рада, рада на пројектима, збирке одабраних

ученикових продуката рада – портфолија, у складу са програмом наставе и учења, односно

школским програмом.

Постигнуће ученика из практичног рада, огледа, лабораторијске и друге вежбе, уметничког наступа и спортске активности оцењује се на основу примене учениковог знања, самосталности, показаних вештина у коришћењу материјала, алата, инструмената и других помагала у извођењу задатка, као и примене мера заштите и безбедности према себи, другима и околини, у складу са програмом наставе и учења, односно школским програмом.

Распоред писмених задатака и писмених провера

Члан 11.

Распоред писмених задатака и писмених провера (у даљем тексту: распоред) дужих од 15

минута уписује се у дневник и објављује се за свако одељење на огласној табли школе и

на званичној интернет страни школе најкасније до краја треће наставне недеље у сваком

полугодишту.

Распоредом може да се планира највише једна провера у дану, а две у наставној недељи.

Распоред утврђује директор на предлог одељењског већа.

Распоред може да се мења на предлог наставника, уз сагласност одељењског већа.

Промену распореда утврђује директор. Измењени распоред објављује се на исти начин као

и распоред.

Одељењски старешина дужан је да прати да се писмени задаци и писмене провере дуже

од 15 минута остварују у складу са распоредом и да благовремено указује директору и

наставницима на обавезу поштовања распореда и прописани број провера.

Наставник је дужан да обавести ученике о садржајима програма наставе и учења који ће се

писмено проверавати према распореду најкасније пет дана пре провере.

Писмене провере

Члан 12.

Провера постигнућа ученика обавља се на сваком часу.

Писмене провере постигнућа у трајању до 15 минута обављају се без најаве, а спроводе

се ради утврђивања остварености циља једног часа или више часова и савладаности дела

реализованих програмских садржаја, односно остварености операционализованих исхода.

Оцена из писмене провере постигнућа у трајању до 15 минута не уписују се у дневник.

Оцена из писмене провере постигнућа у трајању до 15 минута евидентира се у педагошкој

документацији наставника ради праћења постигнућа ученика на крају програмске целине

или на крају полугодишта.

Резултати писмене провере постигнућа у трајању до 15 минута могу се узети у обзир

приликом утврђивања закључне оцене ученика, а у најбољем интересу ученика.

Ученик у току часа може да буде само једанпут оцењен за усмену или писмену проверу

постигнућа.

Оцена из писмене провере постигнућа уписује се у дневник у року од осам радних дана од

дана провере, у противном писмена провера се поништава.

Ако након писмене провере постигнућа више од половине ученика једног одељења добије

недовољну оцену, писмена провера се поништава за ученика који је добио недовољну

оцену.

Оцена са писмене провере може бити поништена и ученику који није задовољан оценом.

Писмена провера из става 8 овог члана понавља се једанпут и може да буде организована

на посебном часу.

Након поништене писмене провере, а пре организовања поновљене, наставник је дужан да

одржи допунску наставу, односно допунски рад.

Ученик и родитељ имају право увида у писани рад, као и право на образложење оцене.

Начин остваривања увида у писани рад школа утврђује у сарадњи са родитељима.

Оцењивање владања ученика

Члан 13.

Владање се оцењује најмање два пута у току полугодишта.

Владање ученика од првог до петог разреда основног образовања и васпитања оцењује се

описно у току и на крају полугодишта.

Владање ученика од шестог до осмог разреда основног образовања и васпитања оцењује

се описно у току полугодишта, а бројчано на крају полугодишта.

Закључна оцена из владања ученика из става 2 овог члана јесте: примерно, врло добро,

добро, задовољавајуће и незадовољавајуће, и не утиче на општи успех ученика.

Закључна оцена из владања из става 3 овог члана на крају првог и другог полугодишта

јесте: примерно (5), врло добро (4), добро (3), задовољавајуће (2) и незадовољавајуће (1) и

свака од наведених оцена утиче на општи успех ученика.

Владање одраслих не оцењује се.

Приликом оцењивања владања сагледава се понашање ученика у целини.

На оцену из владања не утичу оцене из обавезног предмета, изборних програма и

активности (слободне наставне активности и пројектна настава).

Оцена из владања смањује се због изречене васпитно-дисциплинске мере, а може да се

смањи због понашања за које је изречена васпитна мера.

Оцена из владања поправља се на предлог одељењског старешине најкасније на крају

полугодишта када се утврди да ученик показује позитивне промене у свом понашању

и прихвата одговорност за своје поступке након појачаног васпитног рада, оствареног

друштвено корисног, односно хуманитарног рада, након изречене васпитне, односно

васпитно-дисциплинске мере.

Ученик, његов родитељ, други законски заступник има право да поднесе приговор у складу са Законом.

Описна оцена из владања у току полугодишта

Члан 14.

Описна оцена из владања ученика у току полугодишта утврђује се на основу учениковог

односа према обавезама и правилима понашања, нарочито понашања према другим

ученицима, запосленима и имовини.

Оцена из става 1 овог члана садржи и васпитну препоруку.

Опис односа према обавезама јесте:

1) у потпуности извршава обавезе у школи;

2) углавном извршава обавезе у школи;

3) делимично извршава обавезе у школи;

4) углавном не извршава обавезе;

5) не извршава обавезе у школи.

Опис понашања према другим ученицима, запосленима и имовини јесте:

1) представља пример другима својим односом према ученицима, запосленима и имовини;

2) има најчешће коректан однос према ученицима, запосленима и имовини;

3) понекад се непримерено односи према ученицима, запосленима и имовини;

4) често има непримерен однос према ученицима, запосленима и имовини;

5) најчешће има непримерен однос према ученицима, запосленима и имовини.

Закључна оцена из владања

Члан 15.

Закључну оцену из владања, на предлог одељењског старешине, утврђује одељењско веће.

Закључна оцена из владања утврђује се на основу понашања ученика у целини, имајући

притом у виду и ангажовање ученика у ваннаставним активностима, у складу са школским

програмом (слободне активности, ученичка задруга, заштита животне средине, заштита од

насиља, злостављања и занемаривања, и програми превенције других облика ризичног

понашања, културна активност школе), процењивањем његовог понашања и извршавања

обавеза прописаних законом, а нарочито на основу односа према:

1) школским обавезама;

2) другим ученицима;

3) запосленима школе и других организација у којима се остварује образовно-васпитни

рад;

4) школској имовини, имовини других лица или организација у којима се остварује настава или поједини облици образовно-васпитног рада и заштити и очувању животне средине.

Ако ученик има изречене васпитне или васпитно-дисциплинске мере, одређен друштвено 
користан, односно хуманитарни рад, њихови ефекти се узимају у обзир приликом

утврђивања закључне оцене из владања.

Оцењивање на испиту

Члан 16.

Оцена на испиту утврђује се већином гласова укупног броја чланова комисије, у складу са

законом.

Ученик, његов родитељ, други законски заступник има право да поднесе приговор на

оцену на испиту, у складу са Законом.

Обавештавање о оцењивању

Члан 17.

На почетку школске године ученици, родитељи, односно други законски заступници

обавештавају се о критеријумима, начину, поступку, динамици, распореду оцењивања и

доприносу појединачних оцена закључној оцени из свих обавезних предмета, изборних

програма и активности.

Одељењски старешина је обавезан да благовремено, а најмање четири пута у току

школске године, на примерен начин обавештава родитеље о постигнућима ученика,

напредовању, мотивацији за учење и напредовање, владању и другим питањима од значаја

за образовање и васпитање.

Ако родитељ, односно други законски заступник не долази на родитељске и индивидуалне

састанке, одељењски старешина је дужан да га благовремено, званично, у писменој

форми обавести о успеху и оценама, евентуалним тешкоћама и изостанцима ученика и

последицама изостајања ученика.

Евиденција о успеху ученика

Члан 18.

Наставник у поступку оцењивања прикупља и бележи податке о постигнућима ученика,

процесу учења, напредовању и развоју ученика током године у прописаној евиденцији и

својој педагошкој документацији.

Под педагошком документацијом, у смислу овог правилника, сматра се писана

документација наставника која садржи: личне податке о ученику и његовим

индивидуалним својствима која су од значаја за постигнућа, податке о провери постигнућа, ангажовању ученика и напредовању, датим препорукама, понашању ученика и друге податке од значаја за рад са учеником и његово напредовање.

Завршне одредбе

Члан 19.

Даном ступања на снагу овог правилника престаје да важи Правилник о оцењивању

ученика у основном образовању и васпитању („Службени гласник РС”, број 67/13), осим за ученике који су школске 2019/2020. године трећи, четврти, седми и осми разред.

За ученике из става 1 овог члана примењује се Правилник о оцењивању ученика у

основном образовању и васпитању („Службени гласник РС”, број 67/13) до завршетка

циклуса образовања и васпитања.

Члан 20.

Овај правилник ступа на снагу осмог дана од дана објављивања у „Службеном гласнику

Републике Србије”, а примењује се почев од школске 2019/2020. године.

                                                                                                                 Број 110-00-106/2019-07

                                                                                             У Београду, 25. априла 2019. године

                                                                                                                                         Министар,

                                                                                                                   Младен Шарчевић, с. р.

На основу члана 75, став 5 Закона о основама система образовања и васпитања („Службени гласник РС”, бр. 88/17, 27/18 – др. закон, 10/19 и 6/20),

Министар просвете, науке и технолошког развоја доноси

ПРАВИЛНИК
о измени Правилника о оцењивању ученика у основном образовању и васпитању
Члан 1.

У Правилнику о оцењивању ученика у основном образовању и васпитању („Службени гласник РС”, број 34/19), у члану 5, став 2 мења се и гласи: „Ученику који није оцењен најмање четири пута из обавезног предмета и изборног програма други страни језик у току полугодишта, односно најмање два пута у току полугодишта уколико је недељни фонд обавезног предмета, изборног програма и активности један час, не може да се утврди закључна оцена, изузев у случају када због угрожености безбедности и здравља ученика и запослених није могуће оценити ученика потребан број пута ”.

Члан 2.

Овај правилник ступа на снагу осмог дана од дана објављивања у „Службеном гласнику Републике Србије”.

Број 110-00-00109/2020-04
У Београду, 22. априла 2020. године
Министар,
Младен Шарчевић, с. р.

4.1. Оцењивање и праћење
Оцењивање је континуирана педагошка активност којом се исказује однос према учењу и знању, подстиче мотивација за учење и ученик оспособљава за објективну процену сопствених постигнућа и постигнућа других ученика и развија систем вредности. 

Главни циљ проверавања и оцењивања је утврђивање обима и нивоа ученичких знања, умења и навика код ученика.

Рад сваког ученика треба свакодневно проверавати и вредновати. Ученика пратимо и оцењујемо у одељењу индивидуално и групно. Проверавање се врши различитим техникама, као што су: 

– петоминутне провере,

– контролне писмене вежбе,

– тестови знања,

– усмено проверавање,

– континуирано праћење рада и понашања ученика на часу,

– домаћи задаци.
Приликом проверавања и оцењивања у настави математике треба имати у виду да знање није једини циљ те наставе. Крајњи исход наставе математике, с обзиром на њен циљ и задатке, чине следеће вредносне компоненте (које се обухватају при оцењивању): знања, умења и навике, способности, ставови (схватања) ученика.

Свако оцењивање захтева прецизност из чега произлази да би најбољи начин за праћење  и оцењивање знања ученика из овог предмета били писмени задаци.
Редовним праћењем и проверавањем знања на различите начине, и на основу више

елемената, добићемо објективнију коначну оцену која је у складу са стварним

постигнућем ученика.

После сваке провере треба урадити анализу. Један од начина је одређивање процената постигнутих бодова.
Предлог  распона  постигнућа изражен у процентима за поједине оцене:

Број бодова у постоцима                  Оцена

0–49%                                                недовољан (1)

50–59%                                              довољан (2)

60–75 %                                             добар (3)

76–90%                                              врло добар (4)

91–100 %                                           одличан (5)

Не бисмо смели да запоставимо значај усменог испитивања.

Усмено праћење и оцењивање је неопходно јер се њиме сазнају важни подаци који се не могу сазнати само писменим путем. Овим путем може се утврдити напредак појединца у учењу, његове способности и мотивација.

Усмено праћење и оцењивање знања ученика изводимо редовно на сваком часу без најаве.

Корисно је да учитељ своја запажања бележи одмах на часу.

Под усменим одговором не подразумевају се само одговори пред таблом

већ сви подаци које наставник прикупи свакодневним праћењем рада ученика на часовима. Добрим планирањем и организацијом часова могуће је прикупити велик број података о знању ученика.
ПОШТОВАНЕ КОЛЕГЕ, СЛЕДЕЋА ДВА ПОГЛАВЉА НАЛАЗЕ СЕ У ПОСЕБНИМ ФОЛДЕРИМА.

5. ПРЕДЛОЗИ НАСТАВНИХ ПЛАНОВА

5.1. Глобални (годишњи) план рада за редовну наставу 

5.2. Глобални (годишњи) план рада за редовну наставу – Војводина 

5.3. Оперативни планови рада за редовну наставу 

4.4. Оперативни планови рада за редовну наставу – Војводина 

6. ПРЕДЛОЗИ ПРИПРЕМА ЗА ЧАСОВЕ

6.1. Прво полугодиште

6.2. Друго полугодиште

